Niels Hansen Jacobsen
Niels Hansen Jacobsen, 1861-1941, dansk billedhugger og keramiker, uddannet på Kunstakademiet 1884-89, hvor han debuterede på Charlottenborg med Den bundne Loke (gips 1889, marmor 1928 i Vejen Kunstmuseum), som fik tildelt Årsmedaljen.
1892-1901 opholdt Hansen Jacobsen sig i Paris, hvor han påvirket af symbolismen skabte en hel række hovedværker som Døden og moderen (1892, i bronze på Petri Kirkegård i København og foran Vejen Kunstmuseum), Trold, der vejrer kristenkød (1896, i bronze foran Glyptoteket og som springvand 1923 foran Vejen Kunstmuseum), Skyggen (1897, (Statens Museum for Kunst og foran Vejen Kunstmuseum) og Militarismen (1898-99, i bronze på Nørregade i Vejen).
Samtidig begyndte Hansen Jacobsen at arbejde med keramik. Hans tilgang til denne udtryksform var utraditionel med helt specielle glasurer og brændinger, og han har været en inspirationskilde for senere kunstnere som Erik Nyholm og Bjørn Nørgaard.
Niels Hansen Jacobsen har også skabt mindesmærker som Modersmålet (granit 1903) i Skibelund Krat samt mange portrætbuster og gravmonumenter.
I 1924 åbnede Vejen Kunstmuseum som udstillingsbygning, bolig og atelier for ham.